**Tájékoztatás az óvoda nyitva tartásáról**

Tájékoztatjuk a Tisztelt Szülőket, hogy **2020. március 16-17-ig** a Kistarcsai Gesztenyés Óvoda **zárva tart**, ügyeletet sem biztosít a koronavírus-fertőzés megelőzése érdekében.

**2020. március 18-tól** határozatlan ideig óvodánk zárva tartása mellett **ügyeleti nyitva tartást** biztosítunk a Tölgyfa óvodában. Az ügyeletet azon családok gyermekei vehetik igénybe, akik az **alábbi feltételek mindegyikének megfelelnek**:

* orvosi igazolással bizonyítják, hogy gyermekük egészséges, közösségbe járhat;
* büntetőjogi felelősségük tudatában nyilatkozatot tesznek arról, hogy nem érintkeztek olyan személyekkel, akik a koronavírus-fertőzésnek voltak kitéve, illetve koronavírussal fertőzött területen nem jártak (a nyilatkozattételt hetente szükséges megtenni);
* mindkét szülő közfeladatot ellátó munkakörben dolgozik (kormánytisztviselő, köztisztviselő, közalkalmazott stb.);
* gyermekét egyedül neveli;
* munkáltatójukkal igazoltatják, hogy gyermekük felügyeletét a munkába való bejárás miatt nem tudják megoldani.

A nyilatkozatot az óvoda honlapjáról lehet letölteni Word formátumban, és kitöltve **elektronikus úton jutassa el** a tolgyfa@kistarcsa.hu e-mail címre **2020.március 17.-e kedd 9 óráig** (étkezés biztosítása érdekében).

Az ügyeleti nyitva tartás időtartama alatt az intézmény a Tölgyfa Óvodát tartja nyitva, és kiscsoportos létszámmal (4 gyermek/csoport) működteti a csoportokat a szülői igények szerint. A napi nyitva tartás időtartama aszerint alakul, hogy a szülők milyen időintervallumban kérik a gyermekfelügyeletet.

A házirendünkben foglalt, a mulasztások igazolásával kapcsolatos szabályozástól eltérően a koronavírus-helyzet miatt igazoltnak tekintünk minden hiányzást, a szülőknek a távolmaradás iránti engedélyt nem kell megkérniük.

Jelen tájékoztatót folyamatosan, a koronavírus-helyzet függvényében felülvizsgáljuk, és értesítjük az esetleges változásokról a Szülőket.

Kistarcsa, 2020. március 16.

Ratimovszky Tiborné óvodavezető